  Виталий Пронин Шарканысь режиссёр Павел Эль тодматӥз эшшо одӥгеныз фильменыз. Таиз «Ambient» нимаське. Жанрез - мамблкор. Валтӥсь геройёс - Шаркан ёросысь Пороз гуртысь Софья Чузова но Алёна Вахрушева.Мамблкор - со кинематографлэн одӥгез амалэз. Висъяське дунтэм луэменыз, луло диалогъёсыныз, непрофессиональной актёръёслэн шудэменызы.Со ӧвӧл огшоры кино, кудӥзлы дышемын туала учкись. Татын ӧвӧл экшн, кыӵе ке тугаськем сюжет, возьматэмын нуналмысь улонысь суредъёс, огшоры калыклэн ваче вераскемез. «Ambient» кино школаез али йылпумъям нылъёслэсь сюлмаськонъёссэс возьматэ: яратон, эшъяськон, выль улон, тусовкаос. Валтӥсь героиняосты шудӥзы Шаркан ёросысь Пороз гуртысь Софья Чузова но Алёна Вахрушева.Фильмлэн манерез аспӧртэм луэ. Асьмелэн малпаськон ӧрмы «клиповой» ни, соин ик ӝыны минутлэсь кемагес кыстӥськись кадръёс акыльто. Но ӵапак та амал фильмез огшоры улонлы матын каре. Малпасько, гурт суредъёс учкисьёслэсь сюлэмзэс бугыртӥзы: пичи ульчаос, скал бӧксэм, чибинь гужгетэм. Талы пумит пуктэмын лултэм кар.Кинолэсь пуштроссэ нимызъя валаны луэ. Эмбиент - со электрон крезьгурлэн одӥгез ваез. Кызьы вераз ачиз режиссёр, та кино одӥг кузь клип луэ, огазея эмбиент амалэн гожтэм крезьгуръёсты. Крезьгур ик киноез валтэ, аспӧртэм шӧм пыӵатэ.Азьланяз «Ambient» киноез «Удмуртлык» огинлэн азьветлӥсьёсыз Москваын, Санкт-Петербургын, Екатеринбургын, Казаньын но Эстониын возьматыны малпало. Та сярысь ивортӥз удмурт азьветлӥсь Алексей Шкляев. Ӟуч кылын субтитръёс дасесь ни.Киноез адӟытон дыръя ик эшшо одӥг ивор тодмо луиз. Удмурт кино бордын ужаны мылкыд карисьёслы южтолэзе киномастерской радъяськоз. Оло, удмурт кинолэн пушъён вакытэз матэктэ?Мария Емельянова Киноысь суред.«Дарт» редколлегиын вераськон потӥз Павел Эльлэн мукет киноез пумысен - «Эшшо одӥг нунал». Сое ми учкимы кылем ар пумын.Гриша Г.: Эшъёс, мон валасько, улонлэсь бере кылисько шуыса: удмурт кылын киноос вань вылэм. Туннэ удмурт кылын кино шедьтӥ. Мон валасько: пияш, кудӥз сое лэсьтӥз, мынэсьтым тросгес тодэ-вала шуыса. Озьы ке но мыным тырмиз 7 минут - акыльтӥ но кинозэ кысӥ.Мария В.: Кыӵе кино? Эльлэн?Гриша Г.: Бен, «Эшшо одӥг нунал».Мария В.: Солэн киноез «ваньмызлы» ӧвӧл ук, лэсьтэмын мамблкор жанрен.Гриша Г.: Ярам, котькыӵе жанр мед луоз, но 5 минут руль сьӧрын пукись мыйыко ымныр шоры учкыны ӧй быгаты. Со та дыр ӵоже одӥг кыл но ӧз вера ук.Анастасия Ш.: Мон Пашалы киноез пумысен малпанъёсме гожтӥ вал, тани:«Огъя ке, мынам ӟеч мылкыды кылиз, куд-ог интыосын диалог алекмытӥз ке но. Мыным ӧз кельшы, «тани ми пумиськимы, собере ноку ум адӟиське ни» фраза туж ӵем чузъяськиз шуыса. Та малпан сотэк но валамон, ӧй вал, дыр, кулэ сое сомында пол вераны. Валес вылын вераськон «Трудности перевода» киноез тодам вайытӥз. Геройёс егитэсь, нош верасько 50 аресъемъёс кадь. Малпасько, со юри озьы?«On the road» жанр (куке фильмысь геройёс сюрес кузя мыно) туж тупа Удмуртилэн интыосызлы. Меланхоличной учкисьлы кадь мылкыд кылдытэмын. Таӵе киноез учкон азьын тодоно, солэн мамблкор жанрез шуыса. Жанрзэ ик «тынад нокыӵе сценариед ӧвӧл, тон так просто ворттылыса ветлӥськод» фраза туж умой возьматэ. Крезьгурез классной. Учкиськод но вунэтӥськод, машинаын камераен адями вань на шуыса.Со туж круто, тон кутскид но сыӵе кино удмурт кылын лэсьтӥд шуыса. Кулэ возьматыны калыклы: кино со чебер суред но куара гинэ ӧвӧл. Суро-пожо кылыз но мыным кельшиз, «стерильной» ӧвӧл».Гриша Г.: Нош малы, иське, киноез, кылсярысь, ӧз нималэ «Дальнобойщиклэн огез нуналыз?»Анастасия Ш.: Малы ке шуоно со дальнобойщик ӧвӧл, кино машинаен ворттылон сярысь ӧвӧл.Алексей С.: Нырысь минутъёссэ учкыкум, мыным но со туж ик ӧз кельшы вал, но собере пушказ кыскиз, пумаз уд но валаськы ни, кылсярысь, съёмкалэсь шекъёссэ, ваньмыз умой потэ.Евгений А.: Учки потэмез бере ик. Мон со кинолэсь трос мар вити, соин, дыр, мынам мылкыды усиз, сое адӟыса. Мон уг тодӥськы вал, мар со сыӵе мамблкор, мон дась ӧй вал сое валаны. Соин ик тросаз интыосын мылкыды бугырскылӥз, кызьы-озьы тае яке сое юри карыны луэ шуыса. Собере, выльысь учкыкум, мукет сямен малпаськи ни.   